
Priloga k Pravilniku o upravljanju raziskovalnih podatkov

	Namen dokumenta
	Operativna navodila za doktorske študente, raziskovalce, mentorje, projektne skupine in strokovne službe pri pripravi, dokumentiranju in oddaji raziskovalnih podatkov.
Dokument je namenjen tako strokovni kot tudi praktični uporabi in vključuje primere dobre prakse.

	Področja uporabe
	Velja za vsa raziskovalna področja in raziskovalce, posebej pa za doktorske študente, ki morajo pripraviti NRRP, visokošolske učitelje pri oddaji projektnih poročil (npr. za ARIS, Horizon Europe) ter člankov v vplivnih revijah.

	Priloge
	Priloga A – Struktura podatkov, Priloga B – Primer README, Priloga C – Primer kodne knjige, Priloga D – Primer metodologije zbiranja podatkov, Priloga E – primer soglasje udeležencev, Priloga F – Primer analitične kode, Priloga G – Primer rezultatov, Priloga H – Checklist za oddajo raziskovalnih podatkov




1. Pravna podlaga
Ta dokument je pripravljen na podlagi notranjih aktov Univerze v Novem mestu, veljavne zakonodaje RS, pravil s področja varstva osebnih podatkov ter načel odprte znanosti. Uporablja se kot operativna priloga k pravilniku o upravljanju raziskovalnih podatkov in kot pomoč raziskovalcem pri vsakodnevnem delu.

2. Namen in cilji
Dokument določa minimalne standarde, priporočene postopke in odgovornosti pri pripravi, dokumentiranju, varovanju, deljenju in oddaji raziskovalnih podatkov. Cilji dokumenta so zagotavljanje kakovosti podatkov, sledljivosti raziskovalnega procesa, transparentnosti, ponovljivosti raziskav ter dolgoročne dostopnosti in ponovne uporabe podatkov, kadar je to pravno, etično in strokovno dopustno.

3. Opredelitev raziskovalnih podatkov
Raziskovalni podatki zajemajo vse podatke, zbrane, opazovane, ustvarjene, obdelane ali uporabljene v raziskovalnem procesu. Sem spadajo na primer anketni podatki, intervjuji, fokusne skupine, laboratorijske meritve, opazovalni zapisi, kode, skripte, zvočni in slikovni posnetki, podatki iz medicinskih naprav ter druge zbirke, ki podpirajo raziskovalne ugotovitve.

4. FAIR načela
Raziskovalni podatki naj bodo pripravljeni v skladu z načeli FAIR: najdljivi, dostopni, interoperabilni in ponovno uporabni. To pomeni, da morajo biti ustrezno opisani z metapodatki, shranjeni v primernih formatih, opremljeni z jasnimi pogoji dostopa in pripravljeni tako, da jih lahko razume tudi oseba, ki ni sodelovala pri nastanku zbirke.

5. Načrt ravnanja z raziskovalnimi podatki (NRRP)
Za vsako raziskavo ali projekt, pri katerem nastajajo ali se uporabljajo raziskovalni podatki, je treba pripraviti načrt ravnanja z raziskovalnimi podatki. NRRP mora vsebovati najmanj opis vrste podatkov, način zbiranja in obdelave, varnostne ukrepe, etične in pravne vidike, načrt dokumentacije, način deljenja podatkov ter odgovorne osebe. NRRP se pripravi čim prej po začetku projekta in po potrebi posodablja.

6. Priprava podatkov
Podatki morajo biti organizirani pregledno in enotno. Raziskovalec mora uporabljati jasna poimenovanja datotek, ločevati surove podatke od obdelanih različic, zagotavljati sledljivost sprememb in uporabljati odprte ali široko uveljavljene formate, kadar je to mogoče. Priporočljivo je, da se že med raziskavo vodi osnovna evidenca različic in sprememb.

7. Standardi oddaje raziskovalnih podatkov v repozitorij
(1) Raziskovalec oziroma doktorski študent je ob oddaji zbirke raziskovalnih podatkov v repozitorij dolžan zagotoviti ustrezno dokumentacijo in spremljajoče gradivo, ki omogoča razumevanje, interpretacijo ter ponovno uporabo podatkov.
(2) Obvezni (minimalni) standard oddaje vključuje:
· surove in/ali obdelane podatke, 
· README datoteko z osnovnim opisom zbirke, njene strukture in načina uporabe, 
· osnovne metapodatke o raziskavi (namen, vzorec, način zbiranja podatkov). 
(3) Razširjeni standard oddaje poleg elementov iz prejšnjega odstavka vključuje še:
· kodno knjigo oziroma podroben opis spremenljivk, 
· razširjen metodološki opis, 
· analitično kodo, kadar je bila uporabljena, 
· ustrezno etično in pravno dokumentacijo, kadar je to relevantno (npr. soglasja udeležencev),
· rezultati.
(4) Raziskovalec si mora prizadevati za izpolnjevanje razširjenega standarda, kadar to omogočajo narava podatkov, etične omejitve in veljavna zakonodaja.

8. Varstvo podatkov in etika 
Posebna pozornost je potrebna pri raziskavah, ki vključujejo osebne, občutljive ali zdravstvene podatke. V takih primerih morajo biti podatki obdelani zakonito, sorazmerno in varno. Zahtevana je ustrezna pravna podlaga, po potrebi etična presoja oziroma odobritev, informirano soglasje udeležencev ter ustrezna anonimizacija ali psevdonimizacija. Dostop do neanonimiziranih podatkov mora biti omejen na pooblaščene osebe.

9. Anonimizacija podatkov
Pri pripravi podatkov za deljenje je treba zagotoviti učinkovito anonimizacijo, tako da posameznika ni mogoče neposredno ali posredno prepoznati. To vključuje odstranitev ali ustrezno nadomestitev vseh identifikatorjev.
1. Neposredni identifikatorji (obvezno odstraniti ali nadomestiti):
1.1 Ime in priimek → nadomestitev z raziskovalnim identifikatorjem (npr. ID_001)
1.2 Naslov, e-naslov, telefonska številka → odstranitev ali posplošitev
2. Posredni identifikatorji (ustrezno posplošiti ali zmanjšati natančnost):
2.1 Natančen naslov → širša geografska enota (npr. regija)
2.2 Datum rojstva → leto rojstva ali starostni razred
2.3 Specifične časovne oznake → obdobje (npr. mesec, leto)
3. Posebej občutljivi podatki (dodatni ukrepi):
3.1 Redki klinični ali demografski podatki → agregacija ali izpustitev
3.2 Kombinacije podatkov, ki bi lahko omogočile identifikacijo → dodatno združevanje ali anonimizacija
4. Splošno načelo: Podatke je treba obdelati tako, da se tveganje ponovne identifikacije zmanjša na minimum, ob hkratnem ohranjanju raziskovalne vrednosti podatkov.

10. Izbira repozitorija
Repozitoriji so spletni arhivi, namenjeni digitalni hrambi raziskovalnih rezultatov v najširšem smislu besede: znanstvenih objav, raziskovalnih podatkov, predregistracijskih poročil, programske opreme … V splošnem gre za sistem strežnikov, ki organizirano skladišči digitalne objekte ter jih vzdržuje, omogoča pa tudi spletni uporabniški vmesnik, prek katerega lahko zainteresirane osebe v repozitorij nalagajo datoteke ter do njih dostopajo. Raziskovalni podatki morajo biti objavljeni v zaupanja vrednem repozitoriju. 
Pri oddaji raziskovalnih podatkov imajo prednost uveljavljeni, področno specifični repozitoriji. Kadar tak repozitorij ni na voljo ali ni primeren, se uporabi institucionalni repozitorij oziroma druga ustrezna rešitev, ki zagotavlja dolgoročno hrambo, ustrezne metapodatke in nadzorovan dostop.
Doktorski študenti morajo raziskovalne podatke praviloma oddati v institucionalni repozitorij (ReVIS) ob oddaji doktorske disertacije.
Pri izbiri repozitorija je treba upoštevati:
· zahteve financerja,
· vrsto in občutljivost podatkov,
· licenčne pogoje,
· omejitve dostopa (odprti, omejeni ali z embargom).
11. Postopek oddaje
Za uspešno in pravilno oddajo raziskovalnih podatkov je priporočljivo slediti spodnjemu zaporedju korakov:
1. Priprava in ureditev podatkov
Podatki morajo biti pregledno urejeni, strukturirani in ločeni na surove (raw) in obdelane (processed) različice. Datoteke naj bodo jasno poimenovane in v ustreznih, po možnosti odprtih formatih.
2. Priprava dokumentacije
Priložena mora biti spremna dokumentacija (npr. README, metodologija, kodna knjiga), ki omogoča razumevanje vsebine, izvora in strukture podatkov.
3. Dopolnitev metapodatkov
Izpolnijo se osnovni metapodatki, kot so naslov, avtorji, opis, ključne besede, projekt oziroma financer ter morebitne omejitve dostopa.
4. Preverjanje pravnih in etičnih vidikov
Pred oddajo je treba zagotoviti skladnost z zakonodajo in etičnimi standardi, zlasti glede varstva osebnih ali občutljivih podatkov (npr. anonimizacija, soglasja udeležencev).
5. Tehnični pregled pred oddajo
Preveriti je treba, ali so:
· vse datoteke berljive in nepoškodovane,
· poimenovanja jasna in dosledna,
· struktura map logična,
· podatki usklajeni z dokumentacijo.
6. Oddaja v repozitorij
Podatki se oddajo v izbrani repozitorij (področni ali institucionalni), skupaj z vso pripadajočo dokumentacijo in metapodatki.
7. Pridobitev trajnega identifikatorja
Kadar je mogoče, se za zbirko pridobi trajni identifikator (npr. DOI), ki omogoča citiranje in dolgoročno dostopnost podatkov.

12. Metapodatki
Metapodatki so ključni za razumevanje, iskanje in ponovno uporabo raziskovalnih podatkov. Vsaka zbirka mora biti opremljena z osnovnimi informacijami, ki omogočajo jasno identifikacijo in interpretacijo vsebine.
Minimalni nabor metapodatkov praviloma vključuje:
12.1 Naslov zbirke podatkov (kratek, jasen in vsebinski)
12.2 Avtorje oziroma nosilce zbirke (v seznam avtorjev so vključene vse osebe, ki so sodelovale pri nastanku podatkovne zbirke in imajo avtorski prispevek k podatkom; to niso nujno iste osebe kot avtorji znanstvenega članka, ki temelji na teh podatkih)
12.3 Institucijo
12.4 Kratek opis vsebine (od 200 do 500 besed)
12.5 Ključne besede
12.6 Obdobje zbiranja podatkov
12.7 Geografsko območje
12.8 Uporabljeno metodologijo
12.9 Financerja oziroma projekt
12.10 Pogoje dostopa in uporabe (npr. odprti dostop, omejen dostop, embargo, licenca)
Kadar področje omogoča uporabo standardiziranih metapodatkovnih shem, je njihova uporaba priporočljiva, saj izboljšuje interoperabilnost in mednarodno primerljivost podatkov.

Poimenovanje datotek 
• poimenovanje datotek naj bo konsistentno, 
• imena datotek naj bodo kratka (idealno <25 znakov, vsekakor pa <40), 
• izogibajte se uporabi presledkov, pik, poševnic in posebnih znakov (npr. & in %), 
• za izboljšanje berljivosti in ločevanje posameznih elementov imena uporabljajte velike začetnice, podčrtaje in vezaje, 
• datume zapišite v formatu ISO 8601: LLLLMMDD (L = leto, M = mesec, D = dan), 
• v ime vključite različico datoteke, 
• zaporedje elementov imena naj bo takšno, da je datoteke mogoče sortirati po datumu nastanka, zaporedni oznaki ali različici. 

Priporočeni elementi imena 
• datum nastanka datoteke (če zapišete datum na začetku imena, bo to olajšalo sortiranje datotek), 
• ime ali številka projekta, 
• ime avtorja/-ice, 
• kratek opis vsebine datoteke, 
• številka vzorca, 
• tip analize, 
• različica datoteke. 

Datotečne mape 
Urejanje datotek po mapah in organizacija map v hierarhično oziroma drevesno strukturo prispevata k boljši preglednosti vsebine. Priporočljivo je, da hierarhija ne presega štirih ravni in da posamezna mapa ne vsebuje več kot 10 datotek. Posamezni nivoji naj odražajo najbolj smiselno klasifikacijo datotek, na primer po eksperimentih, datumih, lokacijah, tipih analiz ali tipih datotek. 
13. Stopnje dostopa
Podatki so lahko:
· odprto dostopni, 
· dostopni na zahtevo, 
· omejeno dostopni, 
· objavljeni pod embargom. 
Izbira stopnje dostopa mora biti utemeljena glede na pravne, etične, pogodbene ali strokovne omejitve.
Primer: Anketni podatki o življenjskem slogu študentov so lahko objavljeni v anonimizirani obliki kot odprti podatki, medtem ko so podrobnejši, potencialno občutljivi podatki (npr. kombinacije zdravstvenih kazalnikov) dostopni le na zahtevo raziskovalcem ob podpisu izjave o uporabi. V primeru podatkov, povezanih z objavo znanstvenega članka, se lahko uporabi tudi embargo (npr. 12 mesecev po objavi), po katerem postanejo podatki dostopni.
Tudi kadar odprta objava ni mogoča, morajo biti javno dostopni vsaj metapodatki ter jasno opisan postopek za pridobitev dostopa.

14. Licenciranje
Za odprto dostopne zbirke je priporočena uporaba ustrezne licence, na primer Creative Commons CC BY 4.0, kadar to dopušča narava podatkov. Če odprta licenca ni primerna, morajo biti pogoji uporabe in omejitve dostopa zapisani jasno in nedvoumno v metapodatkih ter spremljajoči dokumentaciji.
15. Obveznosti po oddaji
Po oddaji podatkov mora raziskovalec oziroma nosilec zbirke zagotoviti pravilno citiranje zbirke, po potrebi vpis v ustrezne bibliografske evidence, uskladitev z izjavami o dostopnosti podatkov v publikacijah ter odzivnost na utemeljena vprašanja uporabnikov glede vsebine, strukture ali pogojev uporabe podatkov.

16. Odgovornosti
Za zakonitost, kakovost, popolnost in ustrezno pripravo podatkov je primarno odgovoren doktorski študent, raziskovalec oziroma vodja projekta. Univerza oziroma pristojne strokovne službe zagotavljajo podporo pri razumevanju zahtev, osnovnem svetovanju glede dokumentacije, etičnih in pravnih vprašanj ter pri usmerjanju glede izbire repozitorija in priprave oddaje:
· doktorandom prek doktorskih mentorjev oziroma tutorjev,
· vodjem projektov prek projektne pisarne ali druge pristojne službe,
· raziskovalcem prek prodekanov za znanstvenoraziskovalno dejavnost.



PRILOGE

Priloga A - Primer strukture podatkov
Spodaj je prikazan priporočeni primer logične strukture map in datotek.
	Projekt_UNM_2025/
├── raw_data/
│   ├── anketa_izvoz_1ka_2025-05-31.csv
│   ├── intervju_01.wav
│   ├── intervju_02.wav
│   └── laboratorijske_meritve_original.xlsx
├── processed_data/
│   ├── anketa_ocisceno.csv
│   ├── intervjuji_transkripti_anonimizirani.docx
│   └── laboratorijske_meritve_standardizirane.csv
├── documentation/
│   ├── README.txt
│   ├── codebook.xlsx
│   ├── metodologija.pdf
│   ├── soglasje_udelezencev_vzorec.pdf
│   └── NRRP.pdf
├── code/
│   ├── analiza_R.R
│   ├── analiza_SPSS.sps
│   └── priprava_grafov.py
└── outputs/
    ├── tabele_za_clanek.xlsx
    ├── slike_za_objavo.png
    └── porocilo_rezultatov.pdf



Pojasnilo posameznih map: raw_data vsebuje izvorne, nespremenjene datoteke; processed_data vsebuje očiščene, anonimizirane ali standardizirane različice; documentation vsebuje spremne dokumente za razumevanje in ponovno uporabo zbirke; code vsebuje skripte, sintakse, algoritme ali drugo kodo; outputs vsebuje rezultate obdelave, kot so tabele, grafi in poročila.
Priporočila za poimenovanje datotek: Uporabljajo naj se kratka, jasna in dosledna imena brez posebnih znakov in presledkov. Priporočena je uporaba podčrtajev (_). Kadar je smiselno, naj ime datoteke vsebuje datum, verzijo in kratko vsebinsko oznako. Izogibati se je treba poimenovanjem, kot so koncno.csv, novo2.xlsx ali zadnja_verzija.docx.
Posebna priporočila za področje zdravstva: Izvorni klinični ali drugi občutljivi zdravstveni podatki naj bodo shranjeni ločeno od anonimiziranih različic. Datoteke z identifikatorji posameznikov ne smejo biti vključene v javno objavljeno zbirko. V dokumentaciji mora biti jasno navedeno, kateri podatki so bili odstranjeni, agregirani ali nadomeščeni zaradi varstva zasebnosti; če odprta objava ni mogoča, naj bo naveden postopek za dostop na zahtevo.


Natančneje pojasnjeno:

Projekt_UNM_2025/
Glavna mapa projekta, ki vsebuje vse podatke, dokumentacijo, kodo in rezultate.
├── raw_data/
Surovi (izvorni) podatki – neobdelani podatki, kot so bili zbrani.
Primeri:
· anketa_izvoz_1ka_2025-05-31.csv → neposreden izvoz ankete 
· intervju_01.wav, intervju_02.wav → zvočni posnetki intervjujev 
· laboratorijske_meritve_original.xlsx → izvorni laboratorijski podatki 
├── processed_data/
Obdelani podatki – očiščeni, anonimizirani ali standardizirani za analizo.
Primeri:
· anketa_ocisceno.csv → očiščeni anketni podatki 
· intervjuji_transkripti_anonimizirani.docx → prepisani in anonimizirani intervjuji 
· laboratorijske_meritve_standardizirane.csv → urejeni podatki za analizo 
├── documentation/
Dokumentacija – razlaga, kaj podatki pomenijo in kako so nastali.
Primeri:
· README.txt → osnovni opis zbirke 
· codebook.xlsx → razlaga spremenljivk 
· metodologija.pdf → opis raziskave 
· soglasje_udelezencev_vzorec.pdf → primer soglasja 
· NRRP.pdf → načrt ravnanja s podatki 
├── code/
Analitična koda – skripte za obdelavo, analizo in vizualizacijo podatkov.
Primeri:
· analiza_R.R → analiza v R 
· analiza_SPSS.sps → analiza v SPSS 
· priprava_grafov.py → priprava grafov v Pythonu 
└── outputs/
Rezultati – končni izdelki, ki izhajajo iz analize podatkov.
Primeri:
· tabele_za_clanek.xlsx → tabele za objavo 
· slike_za_objavo.png → grafi in slike 
· porocilo_rezultatov.pdf → končno poročilo 
Ključno pravilo: Surovi podatki ostanejo nespremenjeni, obdelani podatki so pripravljeni za analizo, dokumentacija razlaga podatke, koda omogoča ponovljivost, rezultati pa prikazujejo ugotovitve.

Praktični primer (za študente)
Kako to narediš?
1. Na računalniku ustvariš mapo: Projekt_UNM_2025
2. V njej ustvariš 5 podmap:
· raw_data
· processed_data
· documentation
· code
· outputs
3. Datoteke razporediš v pravilne mape
Ključno pravilo:
· raw_data = originali (nikoli jih ne spreminjaš)
· processed_data = očiščeni podatki za analizo
· documentation = razlaga (kaj pomeni kaj)
· code = kako si analiziral
· outputs = rezultati

Primer:
Vpliv_zivljenjskega_sloga_UNM_2025
V tej mapi narediš 5 podmap:
1. raw_data (surovi podatki)
Tukaj shraniš originalne podatke, kot si jih dobil (NE spreminjaj jih).
Primer: data_raw.csv → izvoz iz 1KA ankete
Na 1KA (EnKlikAnketa) klikneš »izvoz podatkov (export)«, sistem ti ustvari datoteko → npr. data_raw.csv
V tej datoteki so vsi odgovori udeležencev; vsaka vrstica = en študent; vsak stolpec = eno vprašanje
CSV je preprosta tekstovna datoteka, kjer so podatki zapisani v tabeli:
· vsaka vrstica = en zapis (npr. en študent) 
· vrednosti so ločene z vejico (ali podpičjem)
CSV lahko odpreš v: Excelu, SPSS, R / Python ali kot navaden tekst 
Uporablja se, ker je enostaven format, univerzalen (deluje skoraj povsod)
Pravilo: teh datotek ne popravljaš – vedno ostanejo “original”
2. processed_data (obdelani podatki)
Tukaj shraniš podatke, ki si jih očistil in pripravil za analizo.
Primer: data_clean.csv → brez podvojenih zapisov, brez imen, urejeni podatki
Pravilo: to je verzija, ki jo uporabljaš za analizo in deljenje
3. documentation (razlaga podatkov)
To je NAJPOMEMBNEJŠA mapa za druge uporabnike
Sem daš:
· README.txt → kaj zbirka vsebuje (glej Priloga B)
· codebook.xlsx → kaj pomeni vsako vprašanje/spremenljivka (glej Priloga C)
· methodology.pdf → kako si zbiral podatke (glej Priloga D)
· soglasje_udelezencev.pdf → če obstaja (glej Priloga E)
Pravilo: če nekdo odpre samo to mapo, mora razumeti tvoje podatke
4. code (analiza)
Tukaj daš kodo, s katero si analiziral podatke (glej Priloga F)
Pravilo: nekdo drug mora lahko ponoviti tvojo analizo
5. outputs (rezultati)
Končni rezultati
Primer:
· tabele_rezultati.xlsx
· grafi.png
Pravilo: to je tisto, kar pokažeš v članku ali doktorski disertaciji (glej Priloga G)

Uporaba jezika — lahko je v slovenščini ali angleščini, vendar je pomembno, da je izbira dosledna in smiselna glede na namen uporabe.
Priporočilo
Slovenščino uporabi, kadar:
· doktorsko delo na slovenski instituciji
· so podatki namenjeni predvsem domači uporabi
· je dokumentacija del zaključnega dela
Angleščino uporabi, kadar:
· načrtuješ objavo v mednarodni reviji
· sodeluješ v mednarodnem projektu
· boš podatke delil v mednarodnem repozitoriju
· želiš večjo vidnost in ponovno uporabo podatkov
Najboljša praksa (priporočeno): Podatki so lahko v slovenščini, README in codebook pa v angleščini ali dvojezično
Pri tem se priporoča uporaba angleškega jezika ali dvojezične oblike, kadar je predvidena mednarodna objava ali deljenje podatkov.


Priloga B - Primer README/BERIME
Spodaj je prikazan priporočeni primer vsebine datoteke README.txt  za namišljeni projekt »Vpliv življenjskega sloga na zdravje študentov UNM, 2025«, ki vključuje tudi ključne metapodatke (metapodatki zagotavljajo osnovni, standardizirani opis zbirke raziskovalnih podatkov v repozitoriju, README datoteka pa zagotavlja podrobno, vsebinsko razlago strukture, vsebine in uporabe podatkov). 
	Polje
	Vsebina (primer)

	Naslov zbirke podatkov
	Vpliv življenjskega sloga na zdravje študentov UNM, 2025

	Avtorji oziroma nosilci zbirke
	Ana Novak (ORCID: 0000-0002-1234-5678), Marko Kovač (ORCID: 0000-0003-9876-5432), Univerza v Novem mestu

	Kontakt za dodatna pojasnila
	ana.novak@unm.si

	Leto nastanka zbirke
	2025

	Povzetek (250−500 besed)
	Zbirka raziskovalnih podatkov Vpliv življenjskega sloga na zdravje študentov UNM, 2025 vsebuje anonimizirane kvantitativne podatke, zbrane z namenom preučevanja povezanosti med vedenjskimi dejavniki življenjskega sloga in samooceno zdravja študentov. Raziskava se osredotoča na ključne dimenzije vsakdanjega življenja študentov, kot so prehranske navade, telesna dejavnost, spalni vzorci, zaznani stres in subjektivna ocena splošnega zdravstvenega stanja.
Podatki so bili zbrani s pomočjo spletnega anketnega vprašalnika, pripravljenega v orodju 1KA, v obdobju od marca do maja 2025. V raziskavi je sodelovalo 412 študentov različnih študijskih smeri in letnikov, kar omogoča razmeroma širok vpogled v življenjske navade študentske populacije v Sloveniji. Enota opazovanja je posamezni študent, pri čemer so vsi odgovori zbrani na individualni ravni.
Vprašalnik je vključeval več sklopov vprašanj. Prvi sklop se je nanašal na demografske značilnosti (npr. starost, spol, študijski program), drugi na prehranske navade (pogostost obrokov, uživanje sadja, zelenjave in predelane hrane), tretji na telesno dejavnost (pogostost in intenzivnost gibanja), četrti na spalne navade (trajanje in kakovost spanja), peti pa na zaznani stres in psihološko počutje. Zadnji sklop je zajemal samooceno zdravja, ki predstavlja pomemben kazalnik subjektivnega zdravstvenega stanja.
Zbirka vključuje tako surove kot obdelane podatke. Surovi podatki predstavljajo neposredne odgovore udeležencev, medtem ko so obdelani podatki očiščeni in pripravljeni za analizo (npr. urejene manjkajoče vrednosti, standardizirano kodiranje). Poleg podatkovnih datotek zbirka vsebuje tudi kodno knjigo (codebook), ki podrobno opisuje vse spremenljivke, njihove vrednosti in kodiranje, metodološki opis raziskave ter analitično kodo, ki omogoča reprodukcijo osnovnih statističnih analiz.
Z vidika varstva osebnih podatkov so bili vsi neposredni identifikatorji odstranjeni (npr. ime, elektronski naslov), prav tako pa so bili pregledani tudi potencialni posredni identifikatorji. Podatki so zato anonimizirani in pripravljeni za deljenje v skladu z veljavno zakonodajo ter etičnimi smernicami raziskovanja.
Zbirka je namenjena predvsem podpori znanstvenim objavam in projektnim poročilom, hkrati pa omogoča tudi sekundarno uporabo podatkov za nadaljnje raziskave na področju javnega zdravja, vedenjskih znanosti in študij mladih. Raziskovalcem omogoča analizo povezanosti med življenjskim slogom in zdravjem ter primerjalne študije z drugimi populacijami ali časovnimi obdobji.

	Namen zbirke
	Podpora znanstvenemu članku ter sekundarna uporaba za raziskave na področju javnega zdravja

	Način zbiranja podatkov
	Spletna anketa, pripravljena v orodju 1KA

	Obdobje zbiranja
	1. 3. 2025–31. 5. 2025

	Geografsko območje
	Slovenija

	Enota opazovanja
	Posamezni student

	Velikost vzorca
	N = 412

	Jezik podatkov in dokumentacije
	Slovenščina

	Seznam datotek v zbirki
	data_raw.csv; data_clean.csv; codebook.xlsx; methodology.pdf; syntax_R.R; README.txt

	Omejitve dostopa
	Agregirani podatki odprto dostopni; surovi podatki dostopni na zahtevo

	Licenca
	Creative Commons Attribution 4.0 International (CC BY 4.0)

	Financiranje
	Javna agencija za znanstvenoraziskovalno in inovacijsko dejavnost RS (ARIS), projekt V5-24070

	Povezava do publikacije ali projekta
	Projekt: Vpliv življenjskega sloga na zdravje študentov UNM; povezava do članka (če obstaja)


Priporočilo: README naj bo napisan jasno, brez nepojasnjenih okrajšav, in tako, da ga razume tudi raziskovalec, ki ni sodeloval pri nastanku zbirke.


Priloga C: Primer kodne knjige (codebook)
Spodaj je prikazan razširjen primer kodne knjige za projekt »Vpliv življenjskega sloga na zdravje študentov UNM, 2025«. Kodna knjiga pojasnjuje pomen vsake spremenljivke v podatkovni zbirki.
	Ime spremenljivke
	Opis vprašanja
	Tip
	Vrednosti / kodiranje
	Opombe

	ID
	Anonimiziran ID udeleženca
	Numerična
	1,2, 3 ...
	Enoličen identifikator

	SPOL
	Spol udeleženca
	Kategorna
	1=moški; 2=ženska; 3=drugo
	

	STAROST
	Starost
	Numerična
	leta
	

	LETNIK
	Letnik študija
	Ordinalna
	1,2,3,4,5
	

	SPANJE_URE
	Št. ur spanja na noč
	Numerična
	0–12
	Povprečje

	SPANJE_KAK
	Kakovost spanja
	Ordinalna
	1=slaba;2=srednja;3=dobra
	

	PREHRANA
	Samoocena prehrane
	Ordinalna
	1=slaba;2=srednja;3=dobra
	

	SADJE_ZEL
	Vnos sadja/zelenjave
	Numerična
	št. porcij/dan
	

	AKTIVNOST
	Telesna aktivnost
	Numerična
	ure/teden
	

	SEDENJE
	Čas sedenja
	Numerična
	ure/dan
	

	STRES
	Raven stresa
	Ordinalna
	1=nizek;2=srednji;3=visok
	

	ANKSIOZNOST
	Občutki tesnobe
	Ordinalna
	1=nikoli–5=zelo pogosto
	Likert

	DEPRESIJA
	Simptomi depresije
	Ordinalna
	1–5
	Likert

	ZDRAVJE
	Samoocena zdravja
	Ordinalna
	1=slabo;2=srednje;3=dobro
	

	KAJENJE
	Kajenje
	Kategorna
	0=ne;1=da
	

	ALKOHOL
	Pogostost alkohola
	Ordinalna
	1=nikoli–5=zelo pogosto
	

	BMI
	Indeks telesne mase
	Numerična
	kg/m²
	Izračunano

	KRONICNE
	Kronične bolezni
	Kategorna
	0=ne;1=da
	

	STUDIJ_STRES
	Stres zaradi študija
	Ordinalna
	1–5
	Likert

	SOCIALNA_PODP
	Občutek podpore
	Ordinalna
	1–5
	Likert


Opomba: Kodna knjiga mora omogočiti, da nekdo, ki ni sodeloval v raziskavi, razume vse spremenljivke in pravilno interpretira podatke.


Priloga D – Primer metodologije zbiranja podatkov
Naslov raziskave:
Vpliv življenjskega sloga na zdravje študentov UNM, 2025
1. Namen raziskave
Namen raziskave je analizirati povezave med življenjskim slogom (prehrana, telesna aktivnost, spanje, stres) in samooceno zdravja študentov.
2. Raziskovalni pristop
Uporabljen je kvantitativni raziskovalni pristop na podlagi standardiziranega spletnega vprašalnika.
3. Metoda zbiranja podatkov
Podatki so bili zbrani s pomočjo spletnega anketnega orodja 1KA.
4. Vzorec
V raziskavi je sodelovalo 412 študentov različnih študijskih programov Univerze v Novem mestu.
5. Način vzorčenja
Uporabljeno je bilo priložnostno (neslučajno) vzorčenje. Udeleženci so bili povabljeni preko e-pošte in digitalnih komunikacijskih kanalov.
6. Obdobje zbiranja podatkov
Podatki so bili zbrani v obdobju od 1. 3. 2025 do 31. 5. 2025.
7. Raziskovalni instrument
Vprašalnik je vključeval naslednje vsebinske sklope:
· prehranske navade, 
· telesna aktivnost, 
· spalne navade, 
· zaznani stres, 
· samoocena zdravja. 
Uporabljena so bila zaprta vprašanja, Likertove lestvice in numerične vrednosti.
8. Obdelava podatkov
Podatki so bili izvoženi iz sistema 1KA v CSV formatu. Izvedeni so bili postopki čiščenja, vključno z odstranitvijo podvojenih zapisov, obravnavo manjkajočih vrednosti ter standardizacijo spremenljivk.
9. Varstvo osebnih podatkov
Podatki so bili anonimizirani. Odstranjeni so bili vsi neposredni identifikatorji (ime, e-naslov, telefon), posredni identifikatorji pa so bili ustrezno posplošeni.
10. Etični vidiki
Udeleženci so pred sodelovanjem podali informirano soglasje. Raziskava je bila izvedena v skladu z veljavno zakonodajo in etičnimi načeli raziskovanja.
11. Omejitve raziskave
Možne omejitve vključujejo pristranskost samoporočanja ter omejeno reprezentativnost vzorca zaradi priložnostnega vzorčenja.
12. Ponovljivost raziskave
Analitični postopki so dokumentirani v spremljajoči kodi (npr. R skripta), kar omogoča ponovljivost analize.


Priloga E – Primer soglasja udeležencev
Naslov raziskave:
Vpliv življenjskega sloga na zdravje študentov UNM, 2025
Izvajalec raziskave:
Univerza v Novem mestu
Odgovorna oseba:
Ana Novak (kontakt: ana.novak@unm.si)
Informacije za udeležence
Vabljeni ste k sodelovanju v raziskavi, katere namen je preučiti vpliv življenjskega sloga (prehrana, telesna aktivnost, spanje in stres) na zdravje študentov.
Sodelovanje v raziskavi vključuje izpolnjevanje anonimne spletne ankete, ki traja približno 10–15 minut.
Prostovoljnost sodelovanja
Sodelovanje v raziskavi je popolnoma prostovoljno.
Udeležbo lahko kadarkoli prekinete, brez kakršnihkoli posledic.
Varstvo podatkov
· Zbrani podatki bodo obdelani anonimno.
· Osebni podatki (npr. ime, e-naslov) se ne zbirajo.
· Podatki bodo uporabljeni izključno za raziskovalne namene.
· Rezultati bodo predstavljeni v agregirani obliki, tako da posameznika ni mogoče prepoznati.
Uporaba podatkov
Zbrani podatki bodo uporabljeni za:
· pripravo znanstvenega članka,
· izdelavo projektnega poročila,
· morebitne nadaljnje raziskave v anonimizirani obliki.
Podatki se lahko hranijo v raziskovalnem repozitoriju v skladu z načeli odprte znanosti.
Možna tveganja in koristi
Raziskava ne predstavlja posebnih tveganj za udeležence.
Sodelovanje lahko prispeva k boljšemu razumevanju zdravja študentov in razvoju ustreznih ukrepov.
Kontakt za dodatna pojasnila
Za dodatne informacije se lahko obrnete na:
Ana Novak (ana.novak@unm.si)
Soglasje
S potrditvijo spodaj izjavljam, da:
· sem seznanjen/-a z namenom in potekom raziskave,
· razumem, da je sodelovanje prostovoljno,
· soglašam z uporabo mojih anonimiziranih podatkov za raziskovalne namene.
Način potrditve soglasja:
☐ S klikom na gumb »Strinjam se« v spletni anketi
☐ Podpis (če se uporablja pisna oblika)
Datum: ____________________
Podpis (po potrebi): ____________________


Priloga F – Primer analitične kode
Mapa code vsebuje datoteke, ki prikazujejo, kako so bili podatki analizirani. Namen te mape je omogočiti razumevanje postopka analize in, kjer je mogoče, tudi njeno ponovitev.
V tej mapi so shranjene sintakse ali skripte, uporabljene pri obdelavi in analizi podatkov.
Primer datoteke: analiza_SPSS.sps – sintaksa za osnovno statistično obdelavo podatkov v programu SPSS. (Izpis iz SPSS)
Primer enostavne sintakse:
GET DATA /TYPE=TXT
  /FILE='data_clean.csv'.
FREQUENCIES VARIABLES=SPOL STRES ZDRAVJE.
DESCRIPTIVES VARIABLES=STAROST SPANJE_URE.
GRAPH /BAR(SIMPLE)=COUNT BY STRES.
Pojasnilo: Sintaksa prikazuje osnovne korake analize: uvoz podatkov, izračun frekvenc, opisno statistiko in pripravo enostavnega grafa.
Pravilo: Koda mora biti pripravljena tako, da lahko druga oseba razume osnovne korake analize in jih po potrebi ponovi na isti podatkovni zbirki. V primeru, da analiza ni bila izvedena s sintakso, je treba postopek jasno opisati v dokumentaciji (npr. v README datoteki).


Priloga G – Primer rezultatov
Mapa outputs vsebuje končne rezultate analize raziskave Vpliv življenjskega sloga na zdravje študentov UNM, 2025. Ti rezultati predstavljajo osnovo za prikaz ugotovitev v zaključnem delu, znanstvenem članku ali poročilu.
V tej mapi so shranjene preglednice in grafični prikazi, pripravljeni na podlagi analiz podatkov.
Primer datotek:
· tabele_rezultati.xlsx – vsebuje ključne rezultate v Excelu, kot so:
· povprečno število ur spanja študentov,
· porazdelitev ravni stresa (nizek, srednji, visok),
· primerjava stresa glede na spol,
· povezave med telesno aktivnostjo in samooceno zdravja.
· grafi.png – vsebuje vizualne prikaze, kot so:
· stolpčni diagram ravni stresa med študenti,
· histogram porazdelitve spanja,
· graf primerjave zdravja glede na telesno aktivnost.
Po potrebi lahko mapa vsebuje tudi:
· slike za objavo v članku,
· končne tabele za znanstveno publikacijo,
· poročilo rezultatov (npr. porocilo_rezultatov.pdf).
Pravilo:
Datoteke v tej mapi morajo jasno prikazovati ključne ugotovitve raziskave in biti pripravljene za neposredno uporabo v zaključnem delu, članku ali predstavitvi.


Priloga H: Checklist za oddajo raziskovalnih podatkov
Oddaja NI popolna, če niso izpolnjene vse točke 1–5.
1. Struktura map
☐ Imam glavno mapo projekta
☐ Mapa vsebuje: raw_data, processed_data, documentation, code, outputs
2. Podatki
☐ Surovi podatki so originalni in nespremenjeni
☐ Obdelani podatki so očiščeni
☐ Datoteke imajo jasna imena
☐ Uporabljeni so ustrezni formati
3. Dokumentacija (OBVEZNO)
☐ README (opis zbirke) z metapodatki (naslov, avtorji, povzetek, ključne besede, obdobje, metodologja, financer, pogoji dostopa)
☐ Opis metodologije
☐ Kodna knjiga
☐ Seznam datotek
4. Dodatno
☐ Analitična koda
☐ Soglasja udeležencev
☐ Etična odobritev
☐ NRRP
5. Varstvo podatkov
☐ Odstranjeni identifikatorji
☐ Podatki anonimizirani
6. Dostop
☐ Določena stopnja dostopa
☐ Opisan postopek dostopa
7. Tehnični pregled
☐ Datoteke se odprejo
☐ Struktura je logična
☐ Usklajenost z dokumentacijo
8. Oddaja
☐ Izbran repozitorij
☐ Podatki oddani
☐ DOI (če je možno)

